**ՀԱՅԱՍՏԱՆԻ ԱԶԳԱՅԻՆ ՊՈԼԻՏԵԽՆԻԿԱԿԱՆ ՀԱՄԱԼՍԱՐԱՆ**

**ՀԻՄՆԱԴՐԱՄ**

**ք.Երևան «13» սեպտեմբերի 2023թ.**

 **ՈՐՈՇՈՒՄ ԹԻՎ ՀԱՊՀ-2023/6**

**Պատվիրատու՝** «Հայաստանի ազգային պոլիտեխնիկական համալսարան» հիմնադրամ

**Մասնակից՝** «Արեվ, Լույս, Կասկադ» ՍՊԸ

**Գնման ընթացակարգի ծածկագիրը՝** **ՀԱՊՀ-ԳՀԾՁԲ-23/5**

**Առարկան՝** Վերելակների վերանորոգման և պահպանման ծառայություններ

 ***Գործի նախապատմություն***

2023 թվականի մայիսի 15-ին «Հայաստանի ազգային պոլիտեխնիկական համալսարան» հիմնադրամի և «Արեվ, Լույս, Կասկադ» ՍՊԸ-ի միջև կնքվել է «Վերելակների վերանորոգման և պահպանման ծառայությունների» գնման պայմանագիր:

Պայմանագրի կողմ «Արեվ, Լույս, Կասկադ» ՍՊԸ-ն Պայմանագրով ամրագրված պարտավորությունները չի կատարել, որի համար օրենքով սահմանված կարգով ծանուցվել է, ծանուցումը հրապարակվել է gnumner.am պաշտոնական տեղեկագրում:

Ծանուցվելուց հետո Պայմանագրի կողմ «Արեվ, Լույս, Կասկադ» ՍՊԸ-ն վերելակների վերանորոգման և պահպանման ծառայությունները պատշաճ ձևով չի իրականացրել՝ վերելակը չի բերվել աշխատանքային վիճակի, որի հավաստումն է 03.08.2023 թվականի «Արտադրական վտանգավոր օբյեկտի տեխնիկական անվտանգության փորձաքննության» թիվ 2017 եզրակացությունը:

Հիմք ընդունելով վերոգրյալը և ղեկավարվելով կողմերի միջև 2023 թվականի մայիսի 15-ին կնքված ՀԱՊՀ-ԳՀԾՁԲ-23/5 ծածկագրով պայմանագրի 2.1.3 կետով՝ Հիմնադրամը 2023 թվականի օգոստոսի 14-ից միակողմանի լուծել է պայմանագիրը, լուծման վերաբերյալ պայմանագրի կողմը ծանուցվել է, ինչպես նաև ծանուցումը հրապարակվել է gnumner.am պաշտոնական տեղեկագրում:

Հիմք ընդունելով Գնումների մասին ՀՀ օրենքի 6-րդ հոդվածի 1-ին կետի 6-րդ ենթակետի ա) պարբերության պահանջները Հայաստանի ազգային պոլիտեխնիկական համալսարանը 2023 թվականի օգոստոսի 25-ի թիվ Ե/01/1297-23 գրությամբ դիմել է «Արեվ, Լույս, Կասկադ» ՍՊԸ-ին սպասարկող «ԱՄԵՐԻԱԲԱՆԿ» ՓԲԸ-ին օրենքով սահմանված պայմանագրի և որակի ապահովումների գումարները գանձելու նպատակով, սակայն «ԱՄԵՐԻԱԲԱՆԿ» ՓԲԸ-ի 2023 թվականի օգոստոսի 29-ի պատասխան գրությամբ փաստվում է, որ բանկը չի կարող իրականացնել ապահովումների գումարների գանձումը՝ դրամական միջոցների բացակայության պատճառով։ «Արեվ, Լույս, Կասկադ» ՍՊ Ընկերությունը ծանուցվել է պայմանագրի և որակի ապահովումների գումարները վճարելու պարտավորության մասին, սակայն վերջինիս կողմից դրանք չեն կատարվել:

***Եզրակացություն և եզրահանգում***

Համաձայն «Գնումների մասին» ՀՀ օրենքի 6-րդ հոդվածի 1-ին կետի 6) ենթակետի «ա» պարբերության. Մասնակիցն ընդգրկվում է գնումների գործընթացին մասնակցելու իրավունք չունեցող մասնակիցների ցուցակում, եթե «խախտել է պայմանագրով նախատեսված կամ գնման գործընթացի շրջանակում ստանձնած պարտավորությունը, որը հանգեցրել է պատվիրատուի կողմից պայմանագրի միակողմանի լուծմանը կամ գնման գործընթացին տվյալ մասնակցի հետագա մասնակցության դադարեցմանը և մասնակիցը հրավերով և (կամ) պայմանագրով սահմանված ժամկետում չի վճարել հայտի, պայմանագրի և (կամ) որակավորման ապահովման գումարը»:

«Արեվ, Լույս, Կասկադ» ՍՊԸ-ն խախտել է պայմանագրով ստանձնած իր պարտավորությունները, որի արդյունքում 2023 թվականի օգոստոսի 14-ին հիմնադրամը միակողմանիորեն լուծել է պայմանագիրը, ինչպես նաև, պատշաճ ծանուցված լինելու պայմաններում, սահմանված ժամկետում չի վճարել պայմանագրի և որակավորման ապահովման գումարը:

Հիմք ընդունելով վերոգրյալը և ղեկավարվելով «Գնումների մասին» ՀՀ օրենքի 6-րդ հոդվածի 1-ին կետի 6) ենթակետի «ա» պարբերությամբ՝

ՈՐՈՇՈՒՄ ԵՄ

Լիազորված մարմնին ներկայացնել «Արեվ, Լույս, Կասկադ» ՍՊ ընկերությունը ՝ գնումների գործընթացին մասնակցելու իրավունք չունեցող մասնակիցների ցուցակում 2 (երկու) տարի ժամկետով ընդգրկելու համար:

|  |  |  |
| --- | --- | --- |
| **ՌԵԿՏՈՐ** |  | **Գ.Պ. ՎԱՐԴԱՆՅԱՆ** |